**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.07.2020, ora 08.00 – 17.07.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.07.2020, ora 07.00**

**RÂURI**

**Este în vigoare până la data de 17.07.2020, la ora 24:00, avertizarea hidrologică nr. 39-COD PORTOCALIU, vizând menţinerea nivelurilor peste cotele de apărare pe râul Prut (sector aval s.h. Fălciu, aferent judeţelor Vaslui şi Galaţi) ca urmare a tranzitării ȋn regim controlat prin Acumularea Stânca Costeşti a viiturilor formate anterior ȋn amonte de intrarea ȋn ţară.**

**Debitele au fost,** **în general, în scădere uşoară**, exceptând cursurile mijlocii și inferioare ale Mureșului și Timișului, unde au fost în creștere prin propagare și râurile din bazinele hidrografice Târnave, Jiu, Olt, Vedea, Argeș, Ialomița, cursul superior al Mureșului și cele din Dobrogea, unde au fost relativ staționare.

Debitele se situează la valori sub mediile multianuale lunare, cu coeficienţi moduli cuprinşi între 30-90% din mediile multianuale lunare, mai mari (în jurul și peste normalele lunare) pe Vișeu, cursurile superioare ale Someșului, cursul superior al Trotuşului şi pe cursul Prutului şi mai mici (10-30% din normalele lunare) pe râurile din bazinele hidrografice Crasna și Bârlad, unii afluenți al Someșului (Lonea, Fizeș), afluenții Crișului Negru (Holod, Teuz) și pe unii afluenții ai Mureșului superior și mijlociu (Luț, Niraj, Comlod, Domald, Secaș, Sebeș, Pianu, Strei).

**Se menţin peste COTELE DE INUNDAȚIE râul Prut la stațiile hidrometrice Fălciu – (550+11) – jud. GL, Oancea (550+30) – jud. GL și Șivița (435+31) – jud. GL**, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară.

În interval **au fost emise șase atenționări hidrologice pentru fenomene imediate.**

**Debitele vor fi** **în ușoară creștere** pe râurile din bazinele hidrografice: Vișeu, Iza, Tur, Crasna, Barcău, Crișuri, Mureș, Timiș, Bârzava, Nera, Cerna, bazinele superioare ale Oltului, Bistriței, Moldovei, Trotușului și Buzăului datorită precipitațiilor prognozate. Pe râurile din bazinele hidrografice: Jiu, Vedea, Argeș, Ialomița, Bârlad, afluenții Prutului și cele din Dobrogea vor fi în general staționare și în scădere pe celelalte râuri.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri rapide de niveluri şi debite pe unele râuri mici din zonele de deal și munte din vestul și nord-vestul țării, datorită precipitațiilor sub formă de aversă, de scurtă durată, cu caracter torențial prognozate.

**Se vor menţine peste COTELE DE INUNDAȚIE** r**âul Prut la stațiile hidrometrice Oancea (550+20) – jud. GL, Fălciu – (550+3) – jud. GL și Șivița (435+29) – jud. GL** ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară.

**DUNĂRE**

**Debitul la intrarea în ţară** (secţiunea Baziaş) **în intervalul 16-17.07.2020 a fost în scădere, având valoarea de 4500 m3/s**, sub media multianuală a lunii **iulie (5350 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi staţionar (4500 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 16.07.2020, ora 08.00 –17.07.2020, ora 06.00**

**În ţară** vremea a fost răcoroasă în nord și, parțial, în centru și apropiată de normalul termic al perioadei în rest, exceptând Câmpia Română, unde la amiază a fost, local, călduroasă. Cerul a fost variabil, cu înnorări temporar accentuate în nord-estul, centrul și, parțial, în sudul țării, unde, mai ales în cursul zilei, s-au semnalat averse și descărcări electrice, iar izolat cantitățile de apă au fost mai însemnate (până la 29 l/mp în județul Neamț). Cu totul

izolat, în zona de munte (Fundata, jud. Brașov) a căzut grindină. Vântul a suflat slab și moderat, cu unele intensificări în timpul ploilor, iar pe raza localității Dej s-a consemnat vijelie și la rafală s-au atins 61 km/h. Temperaturile maxime au fost cuprinse între 22 de grade la Joseni și 33 de grade la București-Filaret, iar la ora 06.00 se înregistrau valori termice cuprinse între 7 grade la Joseni, Miercurea Ciuc și Toplița și 21 de grade la Constanța-dig, Mahmudia și Sulina. Spre sfârșitul intervalului în estul Transilvaniei s-a produs ceață.

**Observaţie:** în intervalul de diagnoză au fost în vigoare 28 de mesaje de alertă pentru fenomene meteorologice periculoase imediate, dintre care 4 avertizări cod portocaliu emise de SRPV Bacău și 24 de atenționări cod galben, dintre care 13 emise de SRPV Bacău, 7 emise de SRPV Sibiu, 2 emise de SRPV Cluj-Napoca, 1 emisă de SRPV Craiova și 1 emisă de CNPM pentru Muntenia.

**La Bucureşti** vremea a devenit călduroasă la amiază, când s-au atins temperaturi maxime de 33 de grade la Filaret, 31 de grade la Afumați și 30 de grade la Băneasa. Cerul a fost temporar noros, iar vântul a suflat slab și moderat. La ora 06.00, se înregistrau 14 grade la Băneasa și 16 grade la Filaret și Afumați.

**3. Prognoza meteorologică în intervalul 17.07.2020, ora 08.00–18.07.2020, ora 8.00**

**În ţară,** vremea va fi răcoroasă în vest și nord și apropiată de normal sub aspect termic în celelalte regiuni, exceptând Câmpia Română, unde la amiază va fi, local, călduroasă. Temperaturile maxime se vor situa între 22 de grade în Dealurile de Vest și 33 de grade în Lunca Dunării. În cursul zilei, cerul va avea înnorări temporar accentuate în nord-vest, vest și zona de munte, unde, local, mai ales după-amiaza, vor fi averse, descărcări electrice și intensificări de scurtă durată ale vântului. În restul teritoriului cerul va fi variabil și astfel de fenomene se vor semnala izolat. Pe parcursul nopții înnorările se vor accentua în jumătatea de vest a teritoriului și va ploua pe arii extinse în Oltenia, Banat, Crișana și local în vestul Transilvaniei, regiuni în care cantitățile de apă vor fi mai însemnate, și doar izolat în rest. Temperaturile minime vor fi cuprinse, în general, între 12 și 20 de grade.

**La Bucureşti** vremea va fi predominant frumoasă. Cerul va fi variabil, iar vântul va sufla slab și moderat. Temperatura maximă se va situa în jurul valorii de 31 de grade, iar cea minimă va fi de 16...18 grade.

***II. CALITATEA APELOR***

**Pe râurile interioare**

**A.N.A.R.** informează că în urma precipitaţiilor căzute pe raza municipiului Târgu Mureș, de la Staţia de Epurare Cristești, jud. Mureș (aparţinând operatorului S.C. Compania Aquaserv S.A. Târgu Mureș), în intervalul 16.07.2020, ora 21.45-17.07.2020, ora 04.00 apele neepurate au fost evacuate direct în râul Mureș.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 15.07.2020 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţiile AG-5 (comuna Oarja) și DJ-6 (municipiul Calafat).**

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT